Практическое занятие 5
Хандош
Упражнени №1 Схьайазйе текст. Билгалйаха хандешнийн хенаш.
Саьлмирза хилла хилар а хиънера Себарна. «Шена новкъара дIаваккха вийна. 
Хьул ца луш Iен стогалла а ца хилла, ведда», – сацийнера Себара. Болатмирзех хабар а тоьхнера: хьоьца хIумма а дац шен, цIера а ма вала, къехка а ма къехка. Амма Саьлмирза лохур а ву ша, вуьтур а вац ша, аьлла. 
 Ши-кхо ша а даьллера Саьлмирзин лар а ца хаалуш. ТIаьххьара а хиънера: геннарчу цхьана йуьртахь Iаш хиллера иза, шена кхин цIе а тиллина, ваьлла меттиг харц а йийцина. И дIасаволуш долу некъаш а хааделлера. Цкъа кIело йича, карахь цхьа а герз доцуш нисвеллера эвлан йистерчу варшахь. КIант а хиллера Себарца – Асхьаб, шен вешин эрчайаьккхина йуьхь цкъа а бIаьргаш дуьхьалара дIа ца йолушверг. Амма Себара тохийтина йацара, герз доцуш волу стаг вийча наха бехк буьллур бу аьлла. Гучу а ца бовлуш, IадIийнера хIорш. 
 ШолгIа нислуш, кочахь топ а, йукъах шаьлта а йолуш нисвеллера, амма цуьнца кхин цхьа стаг хиллера. Нехан стагана йуххехь вер а ца тарделла, тIаккха а витинера. 
 Оццу варшахь кхозлагIа кIелойина хIорш болуш, вогIуш хиллера Саьлмирза ша, йукъах шаьлта а йолуш. 
 Шега тохийтахьара цунна топ, аьлла хьаьвзинера Асхьаб. Ткъа дас аьллера: 
 – Цуьнгахь топ йац. Тапча йац. Цуьнгахь йерриг тухур йу вай а. 
 Шен топ кIанте дIа а йелла, Саьлмирзина дуьхьалвала кечвеллера Себар. Шех бIаьрг кхетча и вухур вуй хууш, (цуьнан «стогалла» йевзаш), жимма тIехъозавалийтинера. ТIаккха, цIокъберг санна, гIар-тата доцуш кхоссавелла, пхьаьрс лаьцна, сацийнера, шегахьа схьа а верзош. 
 – Iайт, жIаьла йаI, жIаьла! – ХIинца-х ма ду хьо сан карахь! – аьлла, хьалха 
дIахIоттийнера, пхьаьрс дIа а хоьцуш. – ХIинца ас тоьдур ву хьо. Боьрша хетта а тоьдур вац. Цу ахь йинчу эрчонна тоьдур ву. Адамах къахета адамалла-м хьоьгахь йан а йацара берахь дуьйна а! Цицигашкахь, жIаьлешкахь, бежанашкахь ахь даллочу Iазапо а гойтуш дара иза-м. Вуьшта, эхь мукъа а хIунда ца хийтира хьуна набкхетта Iуьллучу адамна коьртах диг тоха! Цул тIаьхьа цуьнан йуьхьа тIе шаьлта йеттар хIун дара хьан? Цкъа тоьхча а, уьттазза тоьхча а ца Iебаш! И хьайчул цIена хилар дара?.. хьай неIалт хила цу хьан боьхачу йуьхьа тIе! Боьрша йоцу хIума! 
Схьайаккха хьайн шаьлта! Ас тухуш йу хьуна хIинца! 
 ТIаккха баттара йаьккхина шаьлта тоьхнера Себара Саьлмирзина аьрру белша тIе, дукха дика теда ойла йолуш. Амма чIогIа тоьхна хиллера: гIабакхах санна чуйахана иза, аьтту агIорчу гIогIа тIе хIоьттинера,Саьлмирза охьавоьжнера. 
 ТIаккха варшара схьаваьлла Асхьаб хьаьвзинера Саьлмирзан йуьхь ата лиъна. 
 – Мегар дац! – аьллера Себара буьрса. – Охьавоьжначул тIаьхьа тоха мегаш дац стагана, дийна и хилча а. ЖIаьло жIаьла а дуьту охьадоьжча. ОьгIазвахарх адамалла йицйан мегар дац.
Оцу дийнахь Iуьйранна цкъа-шозза йакъаелла баьпкан йуьхк кхалларх, кхин кийра рицкъа дахаза волу Iела, сискал кегийра шури чу а кагйина, меллаша йаа вуьйлира. Ша хийла сатийсина и сискал йоккха кхоллуш, чам боккхуш, марзо а оьцуш йаа цергаш а, кхелаш а хуьлуьйтург дуккха а мах лур бара цо. Амма уьш йацара. Йиъ йоцург, каторгехь цинга цамгаро йерриг а охьаэгийнера уьш.

Упражнени №2 Схьайазйе текст, хандешнаш билгал а дохуш. ДIайазйе церан хенаш. Билгалдаха терахьашца хийцалуш долу хандешнаш, ДIайазде уьш шина а терахьехь. 
 Гуттар а векхавелла, гIадвахна воьлуш хилла зезагашна. ЙоI цецйаьлла хьоьжуш хилла цуьнга: цунна цкъа а гина ца хиллера шен да иштта самукъа- 
даьлла. Шен пхьалгIахь цо кхин таррашший, шаьлтанашший ца йан ойла 
хилла цуьнан. Церан меттана эчигах дешийца, детийца кхелина доккха, хаза 
зезаг а дина, пхьалгIин кертахь, нахана ган бIегIийлачу меттехь дIахIоттий- 
на цо. Цул тIаьхьа зударийн хIазарш, чIагарш, кочарш дан хIоьттина иза. 
Вуьшта, ша самукъане, къонвелла хеталуш хилла цунна. Массо а цуьнан 
хийцаваларан бахьана хIун ду ца хууш гIайгIане хилла. Къаьсттина зударий. ТIаьххьара, барт а бина, къайлаха цуьнан хIусам ларйина цара. Царна хиъна: сай, бодий къастале хьалагIуьттуш, цуьнан йоI зезагаш гулдан зезагийн ара оьхуш хилар. Царна гина цо уьш лерина кхабанаш чу дIанисдеш. Схьахетарехь, цу зезегашца цхьа ницкъ, цхьа гIомалла ду аьлла маьIна дина цара. Царна а лиъна, йоIера масал эца. Цара а лоьхуш хилла шайн-шайн хIусамашкахь хазалла, синтем. Йезаш хилла ирсе хан, тIом а, герзаш а ца гуш. Лууш хилла шайн махкахь даима а машар латтийта. Цара а цу йоIа санна, лерина, шайн-шайн хIусамашкахь хIиттош хилла зезагаш кхабанаш чу. Тамаш бина ца валлал диканехьа хийцаделла цу йуьртарчу нехан дахар: жахьталла, дар-дацар дIадаьлла, оьзда йахь лелош хилла йуьрто. 
 Хила кечделла хийла зулам сецна, хийла шаьлта батта йиллина. 
 Алсамбаьлла буоберех, жоьра бисинчу зударех, ваша воцчу йишех, воI 
воцчу дех, къеначу нахах болу къинхетам. Массо а ирсечу айамца шен-шен 
урд дуьйш- оруш хилла. Баккхий нах къонбелча санна хеталуш хилла, ткъа 
тIемалоша, йурт ларйан бен герз караоьцуш ца хилла. 
 Иштта доккха беркат даьлла йуьртана аьчкпхьеран йоIах, цо гулдеш хил- 
лачу зезагех а. 
 Царах цхьаберш Iедало цхьана хенахь бахархошна тIебехкина, ткъа тIаьхьа царна тIера дIабаьхнарш бара, амма боданечу бахархошна иза ца хаьара. Ткъа кхетамна оцу бахархойл лакхабевлла боцчу цхьаболчу йуьртдайша и текхамаш бойтура, кхечара, и текхамаш бан бахархой декхарийлахь боцийла шайна хуъушехьа, цаьргара ахчанаш а дохуш, шайн кисана дохкура.
И йоI дагалоцуш, аре цIийеш кхуьучу зезагна наха хаза цIе тиллина. Шу кхета хир ду, муьлха зезаг дуьйцу? ХIаъ, цуьнан цIе петIамат йу. Ткъа оцу йоьIан цIе а хилла ПетIамат. Зезагаш! Мел ду шух йаздина, мел дукха ду шух даьхна хаза иллеш! Мел синтем ло аш дагна! Дуьххьарлерчу суртдиллархочо а зезаган сурт диллина, боху. ХIей нах, Iуьйрре зезагийн курс кечйай, стоьла тIе хIоттае.! Мел хаза хетар ду уьш гиначунна. Дог-ойла ойур йу цара, вониг ца хьоьхуьйтуш. ТIаккха шуна а хуур ду мел боккха ницкъ бу зезагийн
 ХIора шарахь, иштта цIа а вахана йухавеача цхьана-шина кIиранна со гIайгIано дIалоьцу. Айса кхузахь, Москвахь, мел лелориг цхьа а маьIна доцуш эрна йойу хан хета. Амма со кхузахула ца лелаш, цIахь сецча, йиша-вешина, гергарчарна гIо хьан дийр ду, хьо жимма а ларош вацахь, хIинцлерачу нахана дош а ма ца хета…Тхох цхьамма лелон безаш некъ бу-кха хIара а. ХIора шарахь йуьртарчу баккхийчу нехан тоба нилха йолуш го, цхьаъ-шиъ ца къаьсташ, цхьа а шо а ца долу… ХIинца цIа вахча-м йалх ца хаавели суна: виъ кхелхина хиллера, шиъ чохь висина хиллера. 
ЧIогIа ницкъ бина баккхийчарна махкахь хиллачу тIемаша, могашаллаш дIайаьхна. 

Упражнени №3 ДIайазде хандешнаш, хенашца хийца а хуьйцуш.
Йаккха, хьажа, тохадала, Iамо, дIачIагIа, карча, ласто, къовса, къовсийта,хила, хаа, латта, датта, дIадаха, тахка, оза, мотта.

Упражнени №4 Схьайазде хандешнаш. Хийца и хандешнаш цхьаллин, дукхаллин терахьашца а, цхьаллин, дукхаззаллин кепашца а. Билгалйаха хандешнийн хенаш, спряженеш,орамерчу аьзнийн хийцадаларан бахьана билгал а доккхуш.
ДIадохийначу бIаьста, Семипалатинск олучу казахийн махкахь, йуьртара 
йуьрта цхьа зуда йогIу, шен цIийнада дIаволла жимма а гIора дисна стаг лоь- 
хуш. Шишша бел Iоттал доьналла долу кхо-виъ стаг вовшахкхета. 
 Велларг сени чохь хуьлу. 
 – Муха велла? – хотту цара. 
 – Мацалла, – жоп ло зудчо, – велла кхо де а ду. Кхузахь стаг ца карош… 
– зуда соцу. 
 ХIорш чу бовлу, кешнашка бахале, жимма садаIа. 
 ЦIенкъахь лаьттачу тишачу йаьшки тIехь ши-кхо картол а, кхерзина кена а 
го царна. Зудчунна иза хаало. 
 Зуда йуьхьан чкъурах чекх даьIахкийн кеп а гуш хуьлу, лакхарчу цергийн 
орам а къаьсташ. 
 – ДIаэца… кхаллийша… Тхойша мацалла леш дара. Ас картолан чкъуьйригаш лехьайора, наха нехашца дIакхийсина… Йуха тIаьххьара а, кIелдисча, сагIа дехар тIехIоьттира. ДIа ара а валий, цхьаъ дехьа, къонаха, нах а ма бу сагIа доьхуш, – со шена йилхича: 
 – СагIа а дехна, хIара кийра ца бузош, со кхуззахь охьа а вижна, мацалла 
вала реза ву-кх, зуда, – иза циггахь дIавижира, хIинца шу хевшина Iаччохь. 
 УьссалгIачу Iуьйранна дIа а велира, бIаьрсерло а кхулуш. Суна сагIийна йеллачух цо мотт а ца туьйхира. 
Хьамзатна вон хилча, нанна бер санна, хьасталора Кемса. Чай мала охьахиъначу 
Хьамзатан кучан кач нисбан хIоьттира иза. 
 – Ламаз карарадаьккхи-кх ахь, – элира Хьамзата, резавоцуш, шех Кемсин куьг хьакхаделча. – Охьахаахьа, хьайн чай малахьа, битахьа и кач. 
 Йелакъежира Кемса. 
 – Ас дIо, хьан маьнги йуххерчу гIанта тIе, цIена коч ма йиллинера, хьуна гуччу аьлла. Кхано, хьуо чай мелла ваьлча, хийцалахь хьайна тIераниг. Мархин мардас хьийзор ву хьо, зуда йелла хьан бохуш. Нахана тIехь дерг-м дика гора цунна, шена тIераниг ца го-кх. 
 Зака хьахийча, йуха а карзахбелира Хьамзатан дегабаам. «Хьажахьа, цхьа Закий, йуьртдай, моллий бен, кхин цхьа а шен мовладе чу ца кхайкхинера Салавдис. Ванах, иштта мовлад йешийтар мегаш ду-техьа. Ас-м, амал а долуш, цхьа а ма ца вуьту чу ца кхойкхуш. Цу тIе, йуххера шенаш дIа а теттина, оццул генара, йеккъа мовлад йеша, бевзаш а боцу нах балор цхьаъ хир ду-кх. Суна кху йуьртахь дуьххьара гуш хIума-м ду иза», – аьлла, хилла ойла коьртера ца йолуш, чай молучуьра хьалагIаьт- 
тира воккха стаг. 
 Шен йоккха стаг тIаьхьа а хIоттийна, даьхнийн керта вахара иза. 
 – Цхьадика, кху шарахь дешна волу Хьамад. Волий? – хаьттира Хьамзата йетт оза хиъначу Кемсига. 
 – Кху шарахь волуш ву. Балха вайн ишколе вогIур ву ша бохура балха. Ша во-цург вайшинга кхин хьажа стаг а вацара, цIерачу ишколе вахийтахьара аьлла, ша дехча, шен дехар кхочушдийр ду аьлла бохура Хьамада. Со йиц ма йеллера, кху кIи-ранах ша цIа вогIур вац ала бахура цо, са ма гатде… Дешна ваьлча, зуда йало йезара цунна. – Хьамзат шена йукъаэккхарна кхоьруш санна, сихха дуьйцура йоккхачу стага. Мархин шичин йоI гинера суна. Ма хаза хIума йу-кх иза, стаг, йан-м, хIай. Иза йалийча хIун дара-техьа? 
 Мегаш вацара Хьамзат и Марха хьахийча. Кхуьнца дика а ма йу иза. Делахь а, шена хIунда ду а ца хууш, ца йеза-кх иза. 
 – Бакоха, Турце а лелаш йуй иза? – хаьттира Хьамзата, уьстагIий кертал ара а ца хьоьцуш, цхьана хIуманан ойла йеш дIахIоьттина лаьттачу. 
 Кемса йист ца хуьлуш жима хан йелира. Хьамзатан дагахь дерг хIун ду хаа лаьара цунна. Амма Хьамзата шена тIаьхьа ца кхуьуьйтура иза. 
 – Йу дера. Ма мах беш стаг йу моьттахь хьуна иза, стаг. Дика зуда хила там бара иза, Марха санна, – бохура Кемсас. – ВаллахI, стаг, даьккхина сурт санна, хаза-м йу хьуна и йоI. 
 – Хаза йелахь, муххале а ца йеза-кх суна иза. Шен ненах хилларг хуьлу дукхахьолахь йоIах а. Суна сайн кIантана зуда йеза. Цхьадика, Хьамад, со санна, дIоггара тIехдаьккхина хIума оьшуш стаг а вац. Вайн дерг а тоьур ду цунна. Суна сайн кIантана чохь Iен йолу зуда йеза, хаалахь, – хаьара Хьамзатна ша бохучул тIех Кемса йер йоций. 
 – Со Турцина а, Бакохна а дуьхьал вац. Ткъа зудчун са акха хилча, цунах 
доьзал ца хуьлу. Хьажал, дIо Хьасанан а, Хьуьсейнан а зударшка. Шортта, керт йуьззина бераш ду. Ирс дац иза? Беран аз хезаш керт йацахь, дош дац хьуна хIара дуьне. Суна кху кертахь берийн аьзнаш хезар долу хIума дезар-кха. Дохкоелира Кемса ша и къамел долорна. 

